רוסנפט

**רוסנפט** (ברוסית: **Роснефть**) היא חברת נפט וגז רוסית שנוסדה בשנת 1993 כחברה בבעלות המדינה, על בסיס הנכסים שהיו קודם בבעלות  משרד הנפט והגז של ברית־המועצות. היא נמצאת בבעלות ממשלת רוסיה, באמצעות חברת רוסנפטגז הממשלתית. רוסנפט הפכה לחברת הנפט הגדולה ברוסיה לאחר שרכשה נכסים של חברת הנפט יוקוס, שהולאמה על ידי ממשלת רוסיה ב-2004, ולאחר רכישת חברת TNK-BP בשנת 2013. באותה עת הייתה חברת הנפט הציבורית הגדולה בעולם.

רוסנפט, שבסיסה במוסקבה, עוסקת בכל שלבי הפעילות בסקטור האנרגיה, מההפקה ועד השיווק לצרכן; חיפוש והפקה של נפט וגז ברחבי רוסיה, מפעילה בתי זיקוק, ומחזיקה בחברות-בנות העוסקות בהובלת נפט במכליות, בתפעול צינורות נפט, ושיווק נפט ותזקיקים.
## היסטוריה
רוסנפט נוסדה בשנת 1993, כאשר הועברו עליה נכסים שהוחזקו על ידי רוסנפטגז, יורשתו של משרד תעשיית הנפט של ברית המועצות. בתחילת שנות ה-90, כמעט כל חברות הנפט ובתי הזיקוק הרוסיים נגרעו מרוסנפט ומהם הוקמו עשר חברות נפרדות, כחלק ממהלך ההפרטה וליברליזציה של הכלכלה הרוסית. בהמשך, מספרן הצטמצם בחצי עקב רכישות. ב-29 בספטמבר 1995, צו מס' 971 של ממשלת רוסיה הפך את החברה לחברת מניות משותפת פתוחה (OJSC), בבעלות ממשלת רוסיה ובניהולה.

רוסנפט נכנסה לקשיים כלכליים ותפעוליים במהלך המשבר הפיננסי הרוסי של 1998, עם ירידה בייצור ובמכירות הקמעונאיות, עם כושר זיקוק לא מנוצל. ביולי 1998, ממשלת רוסיה ניסתה למכור את רוזנפט, אך הדבר נכשל. באוקטובר 1998, ממשלת רוסיה מינתה את סרגיי בוגדנצ'יקוב למנכ"ל. באותה עת החברה הייתה בעלת שני בתי זיקוק מיושנים וכמה נכסי ייצור נפט בעלי תפוקה נמוכה, שהיו מנוהלים בצורה גרועה. בתמיכת ממשלת רוסיה החברה לפתח את עסקיה, קיבלה רישיונות לחיפושי נפט במזרח סיביר, רכשה את חברת הנפט והגז "קרסנודר" בשנת 2002 וחברת הנפט הצפונית בתחילת 2003. בנוסף, בשנת 2002 קיבלה החברה רישיון לפיתוח פרויקטי סחלין 4 ו-5 ובשנת 2003 רישיון לפיתוח פרויקט סחלין 3. ביולי 2004 מונה איגור סצ'ין, מקורבו של ולדימיר פוטין, ליושב ראש מועצת המנהלים של החברה. הוא כיהן במקביל גם כסגן ראש ממשלת רוסיה, ומאז 2012 הוא משמש כמנכ"ל "רוסנפט".

החל משנת 2004, ארגנה ממשלת רוסיה סדרה של מכרזים למכירת נכסי חברת הנפט "יוקוס", שבהם זכתה רוסנפט ברוב, והגדילה משמעותית את מספר הנכסים שברשותה וכושר הייצור שלה. המכירה בוצעה באופן רשמי במטרה לכסות חובות מס של "יוקוס". בפועל המטרה הייתה להשתלט על נכסיו של האוליגרך מיכאיל חודורקובסקי, שהועמד למשפט. בשנת 2005, מיכאיל חודורקובסקי ושותפו פלאטון לבדב נידונו לתשע שנות מאסר בגין הונאה והעלמת מס. בפברואר 2007, הם הואשמו שוב בגניבת נפט בשווי 25 מיליארד דולר מחברות הבת של יוקוס. הם הורשעו, אך בשנת 2013 חנן פוטין את חודורקובסקי.

ביולי 2006 ערכה החברה הנפקה ראשונה לציבור, בה גייסה 10.4 מיליארד דולר, לפי שווי שוק של 79.8 מיליארד דולר.
### העשור השני והשלישי של המאה ה-21
ביוני 2013 הודיעה "רוסנפט" כי חתמה על הסכם להכפלת היקף אספקת הנפט לסין, במסגרת עסקה בשווי 270 מיליארד דולר לתקופה של 25 שנה. העסקה שהייתה אחת הגדולות ביותר בתולדות רוסיה, במסגרתה החלה לספק 300 אלף חביות נפט ביום לסין, בנוסף ל-300 אלף חביות נפט שהחברה כברה מספקת סיפקה קודם.

באפריל 2016 הודיע נשיא רוסיה, ולדימיר פוטין, על מכירת 19.5 אחוזים מחברת רוסנפט בעבור 10.2 מיליארד דולרים. עסקת המכירה הושלמה במהירות, כאשר רוב המערכת הפוליטית ברוסיה כלל אינה מודעת לה ומבלי שהתבצע דיון ציבורי בנושא. פירוש הדבר הוא שרוסיה למעשה איבדה את השליטה בחברה, במהלך שכלל לא אושר על ידי ממשלת רוסיה . זהות הקונים נותרה אנונימית: לכאורה, הרוכשים הם ממשלת קטר וחברת גלנקור השווייצרית. אולם הרכישה עצמה התבצעה תוך שימוש במספר חברות רכישה שהתפרסו בכמה מדינות שונות כגון סינגפור, אנגליה ואיי קיימן, תוך ניצול פרצות בחוקי בעלות המאפשרות לבעלי חברות מסוימות שלא להסגיר את זהותם.

בקיץ 2017 רכשה החברה את ענקית הנפט ההודית Essar Oil תמורת 12 מיליארד דולרים.

בספטמבר 2017 מונה קנצלר גרמניה לשעבר גרהרד שרדר ליו"ר דירקטוריון החברה, והיה בתפקיד עד מאי 2022.

בדצמבר 2018 הודיעה החברה שתבטל הסכמים בהיקף משוער של 30 מיליארד דולרים עם איראן, בשל העיצומים שהטילה ארצות הברית בתגובה לתוכנית הגרעין האירנית.

בדצמבר 2020 הודיעה החברה על גילוי מאגר גז טבעי תת-ימי עצום באזור ים קארה באוקיינוס הארקטי, צפונית לסיביר, שיחד עם מאגרי נפט וגז שכבר גילתה באזור עשוי להיות אחת עתודות האנרגיה הגדוחות בעולם. המאגר התגלה במסגרת קידוחי חיפוש גז ונפט שמבצעת החברה באזור הארקטי מאז 2014, כחלק מתוכניתה לנצל את עתודות האנרגיה באזור, שהגישה אליהן הפכה לקלה יותר בזכות התחממות האקלים באזור הקוטב.

במרץ 2022, לאחר הטלת עיצומים בין-לאומיים בסכסוך האוקראיני-רוסי ב-2022, החלה החברה במהלך של הקמת חברות קש ברחבי העולם, במטרה לעקוף אותם ולהמשיך למכור את הנפט הרוסי ללקוחות בין-לאומיים.

בנובמבר 2024 דיווח העיתון "וול סטריט ג'ורנל" על התוכנית למיזוג משולש בין  "רוסנפט", "גזפרום נפט" ו"לוקאויל" לחברה אחת שתהיה חברת הנפט השנייה בגדולה בעולם לאחר עראמקו הסעודית.

## ראו גם
* גזפרום
* כלכלת רוסיה
* בשנפט

## קישורים חיצוניים

* 
* 

## הערות שוליים

קטגוריה:חברות הנסחרות בבורסה לניירות ערך במוסקבה
קטגוריה:רוסיה: חברות נפט
קטגוריה:חברות ממשלתיות ברוסיה
קטגוריה:חברות גז טבעי רוסיות
קטגוריה:חברות הנסחרות בבורסה לניירות ערך בלונדון